Δεν έπεισε η συγγνώμη του Γιώργου Λιάγκα για τον απαράδεκτο σχολιασμό του περιστατικού ασέλγειας σε φοιτήτρια του ΑΠΘ – Προσφυγή στο ΕΣΡ από γυναικεία οργάνωση

Τα άστοχα χιουμοριστικά σχόλια που έκανε ο Γιώργος Λιάγκας και οι συνεργάτες του για το πρωτοφανές περιστατικό της σεξουαλικής παρενόχλησης σε φοιτήτρια μέσα στο ΑΠΘ έχουν δημιουργήσει θύελλα αντιδράσεων, την οποία δεν κατάφερε να καταλαγιάσει ο παρουσιαστής ούτε με τη «συγγνώμη» και τις εξηγήσεις που έδωσε για τα χονδροειδή αστεία που ακούστηκαν στον αέρα της εκπομπής «Μεσημέρι» στον ΣΚΑΪ.

Μετά τα διαδικτυακά σχόλια της Ρούλας Κορομηλά και της Μαίρης Συνατσάκη ακολούθησε το Σωματείο Γυναικείων Δικαιωμάτων «Το Μωβ», που προχώρησε σε καταγγελία στο ΕΣΡ κάνοντας λόγο για εξευτελιστική αντιμετώπιση του θέματος και ζητώντας την τιμωρία των ενόχων.

Διαβάστε ακόμα: Γιώργος Λιάγκας: Η «συγγνώμη» τα έκανε χειρότερα - Ομαδικά «πυρά» από τη showbiz

Τα θέματα του αντικειμένου της καταγγελίας ήταν τα εξής: Υποβάθμιση ποιότητας, Χυδαίος (μη ευπρεπής) Λόγος, Ρατσιστικός λόγος/Ξενοφοβία/Δυσμενείς διακρίσεις, Προσβολή προσωπικότητας, Υποτίμηση της ανθρώπινης αξίας (προσβολή/ απαξίωση προσώπων με λεκτικούς υπαινιγμούς, προσβολή/αναφορά σε ιδιωτικό/οικογενειακό βίο).

Διαβάστε ακόμα: Γιώργο Λιάγκα, δεν αρκεί μια «συγγνώμη»

Συγκεκριμένα, η καταγγελία αναφέρει:

«Αθήνα, 8-11-2019

Η οργάνωσή μας έχει μεταξύ των στόχων της την εξάλειψη της βίας κατά των γυναικών, όπως σας είχαμε ενημερώσει και σε επίσκεψη που κάναμε στο ΕΣΡ πριν μερικούς μήνες, κατά την οποία δύο μέλη μας συζήτησαν μαζί σας τις ανησυχίες μας για τον τρόπο που χειρίζονται τις ζωές και τα δικαιώματα των γυναικών κάποιες τηλεοπτικές εκπομπές.

Θέλουμε να καταγγείλουμε ότι η εκπομπή Μεσημέρι με τον Γιώργο Λιάγκα του τηλεοπτικού σταθμού ΣΚΑΙ παρουσίασε στις 7/11/2019 με εξευτελιστικό τρόπο μια σοβαρή και ακραία μορφή σεξουαλικής παρενόχλησης την οποία υπέστη στις 6/11/2019 φοιτήτρια μέσα στη βιβλιοθήκη του Αριστοτελείου Πανεπιστημίου Θεσσαλονίκης,ενώ μελετούσε, δικαιολογώντας μάλιστα τον ένοχο, διακωμωδώντας και υποβιβάζοντας το αδίκημα.

Η οργάνωσή μας θα ενημερώσει και την επιτροπή GREVIO η οποία έχει συστηθεί από το Συμβούλιο της Ευρώπης και έχει ως θεσμικό της ρόλο την παρακολούθηση της τήρησης των προβλέψεων της Σύµβασης του Συµβουλίου της Ευρώπης για την πρόληψη και την καταπολέµηση της βίας κατά των γυναικών και της ενδοοικογενειακής βίας (Σύμβασης της Κωνσταντινούπολης).

Σας καταγγέλλουμε το γεγονός και σας ζητούμε ως Εθνικό Συμβούλιο Ραδιοτηλεόρασης να τιμωρήσετε άμεσα τους ενόχους μιας τόσο προσβλητικής εκπομπής για την αξιοπρέπεια των γυναικών.

Η Πρόεδρος του Μωβ

Βέρα Σιατερλή».

Δείτε το βίντεο στο οποίο ο Γιώργος Λιάγκας ξεκαθαρίζει τη θέση της εκπομπής για το περιστατικό στο ΑΠΘ